
זבחים עט ע"ב



טקסט הדף מנוקד



תָּנוּ רַבָּנַן חַרְסָן שֶׁל זָב וְזָבָה פַּעַם רִאשׁוֹן וְשֵׁנִי טָמֵא שְׁלִישִׁי טָהוֹר


בַּמֶּה דְּבָרִים אֲמוּרִים שֶׁנָּתַן לְתוֹכוֹ מַיִם אֲבָל לֹא נָתַן לְתוֹכוֹ מַיִם אֲפִילּוּ עֲשִׂירִי טָמֵא רַבִּי אֱלִיעֶזֶר בֶּן יַעֲקֹב אוֹמֵר שְׁלִישִׁי אַף עַל פִּי שֶׁלֹּא נָתַן לְתוֹכוֹ מַיִם טָהוֹר מַאן דְּשָׁמְעַתְּ לֵיהּ דְּאָמַר מִין בְּמִינוֹ לֹא בָּטֵיל רַבִּי יְהוּדָה


וּרְמִינְהוּ פִּשְׁתָּן שֶׁטְּוָואַתּוּ נִדָּה מְסִיטוֹ טָהוֹר וְאִם הָיָה לַח מְסִיטוֹ טָמֵא מִשּׁוּם מַשְׁקֵה פִּיהָ רַבִּי יְהוּדָה אוֹמֵר אַף הָרוֹטְבוֹ בְּמַיִם טָמֵא מִשּׁוּם מַשְׁקֶה פִּיהָ וַאֲפִילּוּ טוּבָא


אָמַר רַב פָּפָּא שָׁאנֵי רוֹק דְּקָרִיר


נִתְעָרֵב בְּדַם הַפְּסוּלִין יִשָּׁפֵךְ לָאַמָּה בְּמַאי קָמִיפַּלְגִי


אָמַר רַב זְבִיד בְּגוֹזְרִין גְּזֵירָה בַּמִּקְדָּשׁ קָא מִיפַּלְגִי דְּמָר סָבַר גּוֹזְרִין וּמָר סָבַר (לָא) [אֵין] גּוֹזְרִין


רַב פָּפָּא אָמַר דְּכוּלֵּי עָלְמָא גּוֹזְרִין


וְהָכָא בְּדַם הַתַּמְצִית מָצוּי לִרְבּוֹת עַל דַּם הַנֶּפֶשׁ קָא מִיפַּלְגִי מָר סָבַר שְׁכִיחַ וּמָר סָבַר לָא שְׁכִיחַ


בִּשְׁלָמָא לְרַב פָּפָּא הַיְינוּ דְּקָתָנֵי נִתְעָרֵב בְּדַם הַפְּסוּלִין יִשָּׁפֵךְ לָאַמָּה (אוֹ) בְּדַם הַתַּמְצִית יִשָּׁפֵךְ לָאַמָּה


אֶלָּא לְרַב זְבִיד לִיעָרְבִינְהוּ וְלִיתְנִינְהוּ קַשְׁיָא


מַתְנִי' דַּם תְּמִימִים בְּדַם בַּעֲלֵי מוּמִין יִשָּׁפֵךְ לָאַמָּה כּוֹס בְּכוֹסוֹת רַבִּי אֱלִיעֶזֶר אוֹמֵר אִם קָרַב כּוֹס אֶחָד יִקְרְבוּ כׇּל הַכּוֹסוֹת וַחֲכָמִים אוֹמְרִים אֲפִילּוּ קָרְבוּ כּוּלָּן חוּץ מֵאֶחָד מֵהֶן יִשָּׁפֵךְ לָאַמָּה


הַנִּיתָּנִין לְמַטָּה שֶׁנִּתְעָרְבוּ בַּנִּיתָּנִין לְמַעְלָה רַבִּי אֱלִיעֶזֶר אוֹמֵר יִתֵּן לְמַעְלָה וְרוֹאֶה אֲנִי אֶת הַתַּחְתּוֹנִים מִלְּמַעְלָן כְּאִילּוּ הֵם מַיִם וְיַחֲזוֹר וְיִתֵּן לְמַטָּה וַחֲכָמִים אוֹמְרִים יִשָּׁפֵךְ לָאַמָּה וְאִם לֹא נִמְלַךְ וְנָתַן כָּשֵׁר




רש"י





	חרסן של זב וזבה. עביט של מי רגלים ונשבר וחרסיו בלעו ממי רגלים הזבים והן מטמאין במשא שאע''פ שנבלעו טמאים כדתנן במסכת כלים (פ''ט מ''ה) ומייתי לה בגמרא דנדה חרסן שבלעו משקין טמאין ונפלו לאויר תנור התנור טמא שסוף משקה לצאת בהיסק התנור: פעם ראשון ושני. כבסו ב' פעמים טמא שעדיין לא פלטו ממי רגלים שבו והן אחד ממעייני הזב: ג' טהור. משנתן לתוכו מים שלשה פעמים טהור שפלטו מי הרגלים הנבלעין בו: אבל לא נתן לתוכו מים. אלא מי רגלים של אדם טהור להוציא את של זב הנבלעים בו טמא דמין במינו לא בטל: ופרכינן מאן שמעת ליה דאמר מין במינו לא בטל רבי יהודה. ושמע מינה מאן ת''ק דרבי אליעזר בן יעקב ר' יהודה היא וקאמר דמשקין הנבלעין בחרס בתלתא זימני פלטי: ורמינהו פשתן שטוואתו נדה מסיטו טהור. שהרי יבש הרוק ומשיבש אינו מטמא כדאמר במסכת נדה מוכי ירוק כעין רקיקה: ואם היה לח (היה) מסיטו טמא. שהרוק הלח מטמא במשא: ה''ג ר' יהודה אומר אף הרוטבו במים טמא משום משקה פיה. בתוספתא דמסכת טהרות אף המלחלחו במים לאחר שיבש חזר הרוק להיות לח מחמת המים וטמא משום משקה פיה: ואפי' טובא. אפי' כבסו פעמים הרבה קאמר טמא: שאני רוק דקריר. טרישטריט''ש בלע''ז נכנס בפשתן בחזקה וקשה לצאת אבל מי הרגלים לא בליעי בחרס כולי האי: בגוזרין גזירה במקדש פליגי. אם עושין סייג בקדשים להרחיק מן העבירה ולא חיישינן להפסד קדשים שלא יפסיד את אלו בשביל סייג דאחרים קמיפלגי: ת''ק סבר גוזרין. הילכך נתערב דם כשר בדם פסול או בדם התמצית ואף על פי שאין בפסול ולא בתמצית כדי לבטל את הכשר ישפך לאמה גזירה דילמא אתי לאכשורי נמי היכא דיש בדם הפסול או בדם התמצית כדי לבטל את הכשר והאי דלא גזרינן הכא בנתערב בדם הבהמה או בדם החיה משום דחולין בעזרה לא שכיחי אבל פסולין שכיחי וכן תמצית שכיח דרבה על הנפש ורבי אליעזר סבר אין גוזרין חשו חכמים שלא להפסיד קדשים מחמת גזירה הילכך עד שיהא מן הפסול כדי שאילו היו מים לא היה ניכר דם הכשר בו מכשרינן ליה לזריקה: ה''ג רב פפא אמר דכ''ע גוזרין והכא בדם התמצית מצוי כו': דכ''ע גוזרין. דלא חשו להפסד קדשים ובנתערב בדם הפסולין דמילתא דשכיחא הוא לא פליג רבי אליעזר אלא בנתערב דם התמצית לחוד פליג ומשום דקא סבר דם התמצית של בהמה אינו מצוי להיות רבה על דם הנפש הילכך אמאי נגזור הוה ליה כנתערב בדם חולין דלא גזרינן ביה מידי משום דלא שכיח ות''ק סבר פעמים שהוא רבה על דם הנפש הילכך גזרינן ביה היכא דלא רבה אטו היכא דרבה ומיהו אם לא נמלך ונתן כשר דגזירה בעלמא הוא: בשלמא לרב פפא. דאמר לא פליג רבי אליעזר ברישא משום הכי לא עריב ותני להו ישפך דבסיפא פליגי ורישא דברי הכל: אלא לרב זביד ליערבינהו וליתנינהו. נתערב בדם הפסולים או בדם התמצית ישפך לאמה קשיא: מתני' דם תמימים בדם בעלי מומין. מילתא דשכיחא היא וישפוך לאמה גזירה שמא ירבה עליו ויכשירוהו: נתערב. כוס של דם בעלי מומין בכוסות של כשרין ואינו ניכר: דמים הניתנין למטה. מן החוט שנתערבו בדם חטאת שניתן למעלה: רבי אליעזר אומר יתן למעלה. מתנות חטאת ואף על פי שהתחתונים מעורבין בו הואיל ואינו מתכוין: התחתונים למעלה. רואה אני אותן כאילו הן מים ומפני שמצוה להקדים עליונים לתחתונים כדאמר בפרק כל התדיר (לקמן דף פט.) שיהו כל החטאות קודמות לעולות: יתן למעלה. תחילה ואח''כ למטה ונתינת מטה תעלה לו לשפיכת שירים של חטאת ולהתחיל מתנות עולה: ישפך לאמה. דלית להו רואין ואין משנין בתחתונים בשביל להכשיר העליונים: ואם לא נמלך ונתן כשר. העליון דהא ניתן ממנו למעלה:





תוספות





	שלישי טהור. מכאן מייתי רבינו תם ראיה בפרק שני דמס' ע''ז (דף לג:) גבי כסי פעם ראשון ושני אסור שלישי מותר דמיירי בהדחה לאחר ששתה בו העובד כוכבים דומיא דהך דהכא ולא כמו שפירש רש''י דמיירי בשתה בו העובד כוכבים מתחלתו פעם ראשון ושני קודם ששתה בו ישראל כלל ודוקא כלי חרס הוא דבעי הדחה שלשה פעמים אבל כוסות של עץ או של כסף אפילו בחד זימנא סגי: רבי אליעזר בן יעקב אומר כו'. מכאן ראייה לר''ת דמין במינו בטיל דקיי''ל משנת ר' אליעזר בן יעקב קב ונקי: אף הרוטבו במים טמא. פירוש מלחלחו במים וא''ת כי לא רוטבו נמי הא תנן בפרק דם נדה (נדה דף נד:) ואם יכולין להשרות ולחזור לכמות שהיו מטמאין לחים ומטמאין יבשים ועוד מאי טעמייהו דרבנן וי''ל האי דקתני התם וכמה שרייתו בפושרין מעת לעת והכא בדלא הדר מעת לעת הילכך יבש טהור ומיהו נראה דרבי יהודה לאו איבש דרבנן קאי אלא אלח ולאשמועינן דאינו יוצא מטומאה ע''י שרייה אפי' במים טובא וכן משמע בתוספתא דקאמרי רבנן אף זה משנתנו לתוך מים ורבו עליו טהור: במאי קמיפלגי אמר רב זביד בגוזרין גזירה במקדש קמיפלגי. ואם תאמר מאי קשיא ליה במאי קמיפלגי לימא דפליגי ברואה אני דר' אליעזר מכשיר לזרוק משום דאמרינן רואה אני דם הפסולים ודם התמצית כאילו הם מים ורבנן אסרי דלית להו רואה אני ואסור לזרוק דם פסולין למזבח וכי האי גוונא פליגי בסיפא גבי ניתנין למעלה שנתערבו בניתנין למטה והיינו טעמא נמי דמתן אחת במתן ארבע ויש לומר דלא משמע ליה דפליגי בהא מדלא פירש רבי אליעזר דמכשר משום דרואה אני כדמפרש בסיפא אלא ודאי הני רבנן דהכא אית להו רואה אני וטעמייהו משום גוזרין תדע מדאיצטריך למיתני הך בבא כלל וההיא דדם בעלי מומין דהשתא בניתנין למעלה ולמטה ששניהם כשירים לא אמרינן רואה אני בדם פסולין מיבעיא ואי משום רבי אליעזר דאפילו בדם פסול אית ליה רואה אני הוה ליה לרבי אליעזר לפרושי בהדיא ועוד נראה כמו שפירש לעיל (דף עז: ד''ה בדם) גבי בדם הבהמה או בדם חיה דבחולין ובפסולין ובתמצית מודו כולי עלמא דשרי לשם מים ולא אסרי אלא במידי דהקרבה כגון ניתנין למעלה בניתנין למטה ומתן אחת במתן ארבע דכיון דשניהם דמים כשירין אין לנו להתיר לשנות בדם כשר לזורקו על המזבח אפילו לשם מים כדי להכשיר את העליונים אבל בחולין ופסולין לא חייש אי שרי לזורקן לשם מים עם הכשר כיון דיש בילה אם כן על כרחין טעמייהו משום גוזרין אבל בחולין ובדם חיה דלא שכיחי בעזרה לא גזרי: הכי גרסינן דמר סבר גוזרין. אם נפרש דגזרינן היכא דאין בדם הפסולין כדי לבטל הכשר אטו היכא דיש בו כדי לבטל קשה דאם כן ניפלוג רבי יהודה בהא דאמר אין דם מבטל דם וכי האי גוונא פריך לקמן (דף פא:) גבי הניתנין בפנים שנתערבו בניתנין בחוץ וניפלוג נמי רבי אליעזר בהא אלא הכא גזרינן דילמא אתי לאכשורי דם הפסולין לזריקה בעינייהו וכן דם התמצית והך גזירה שייכא אפילו לרבי יהודה וכן פירש בקונטרס לעיל על משנה זו והא דלא גזרינן בדם הבהמה ובדם החיה משום דבההוא לא אתי למיטעי לאכשורי בעיניה ומיהו לרב פפא דאמר בדם התמצית מצוי לרבות על דם הנפש קמיפלגי אי אפשר לומר כן דעל כרחין גזר היכא דלא רבה אטו היכא דרבה והך גזירה ודאי לא שייכא לר' יהודה משום דמינו הוא: רב פפא אמר דכולי עלמא גוזרין. כן כתוב בספרים ור''ת מצא בספר ישן דכולי עלמא אין גוזרין ומפרש אין גוזרין דילמא אתי למיזרקיה בעיניה דבהא לא אתי למיטעי והא דאסרינן בפסולין גזרינן מיעוט אטו רוב ומודה בהא ר''א משום דשכיחי ופי' זה משונה וסוגיא זו משונה וגירסת הספרים עיקר: אמר לו ר''א הרי הוא עובר על בל תגרע. לא ס''ד דר' אליעזר שיקשה לו ר' יהושע מבל תוסיף משום דרואה אני כאילו הוא מים ור' אליעזר שהשיבו לפי דבריו של רבי יהושע השיבו דלית ליה טעמא רואה אני לשם מים: תנן התם במסכת פרה צלוחית שנפל לתוכו מים כל שהוא כו'. חומרא דמי חטאת הוא דמדאורייתא בטל ברובא:





רש"ש

תד"ה אף (בסופו). דקאמרי רבנן אף זה כו' ורבו עליו טהור. לפ"ז משמע לכאורה דפלוגתייהו תלי בפלוגתתם בעלמא במב"מ אי בטיל אי לא. וא"כ מאי ורמינהו הא גבי חרסן אמר נמי דבמי רגלים דהוה מינו אפי' עשירי טמא:



תד"ה ה"ג. ומיהו לר"פ כו' א"א לומר כן כו'. ולע"ד י"ל דזה ודאי אין סברא לגזור היכא דהפסול הוי מיעוט אטו בעיניה כיון דבעלמא מיעוטא כמאן דליתיה דמי. תדע דהא קי"ל בכל האיסורין דחד בתרי בטיל ביבש מב"מ (עי' יו"ד ר"ס ק"ט) ול"ג מידי. אלא הכא גזרינן אטו היכא דהפסול מרובה ואם היה מים היה דם הכשר ניכר בו דמדינא גם זה מותר לזרוק כמו בנתערב בדם בהמה וחיה. ושם ודאי יש לגזור אטו בעיניה הואיל דהכשר הוה מיעוטא וכולה חדא גזירה היא. ולכן ס"ל לר"א בדם התמצית שאינו מצוי לרבות על דהנ"פ לא שייך למיגזר מחמתו. וגם אם אירע שנתערב רוב דם התמצית ואם היו מים היה דם הכשר ניכר בו ג"כ כשר. ול"ג ביה (אטו בעיניה) כיון דלא שכיחא. ובזה יעלו ג"כ דברי הרע"ב כהוגן ומוצל ממה שגמגם עליו התוי"ט ע"ש ונכון בעז"ה:



ד"ה דם תמימים. גזירה כו'. לפ"ז ה"ל להגמרא לאקשויי לרב זביד לעיל ליפלוג נמי ר"א בהא. אבל לעד"נ הטעם משום דמאיסי כמו דל"פ באברי בע"מ לעיל (עז ב) והגמרא אמרה סברא זו שם לעיל מינה:



רש"י ד"ה התחתונים למעלה. ומפני שמצוה כו'. לכאורה לא היה צריך לזה דבלא"ה הכי שפיר טפי. דעתה כשיחזור ויתן למטה לא נצטרך לומר שמה כאילו הן מים אלא דתעלה לו לשפיכת שיריים וכמו דמסיק. משא"כ אם יקדים למטה נצטרך לומר גם שמה רואין כו'. אבל הא דתעלה לו לשפיכת שיריים שכ' איננו אליבא דהלכתא וכמו שפסק הרמב"ם בפ"ב מהל' פהמ"ק הל' י"א כרב יוסף לקמן (פא) דשפיכת שיריים צריכה איצטבא ע"ש. ולהכי לקמיה כוון יפה במה שפי' באם לא נמלך ונתן כשר. העליון. והשמיט סיומא דברייתא (שם בע"ב) דיחזור ויתן למטה שהביא התוי"ט. דלר"י לרבנן ישפך לאמה. והברייתא מיירי דאיערב חטאת בשיריים כמבואר שם בגמרא. ודברי הרמב"ם בזה צ"ע וע"ש בלח"מ והתוי"ט לא חלה ולא הרגיש בזה. וכן שפיר דק רש"י לפרש לקמן בדברי ר"א שאמר ינתנו במתן ארבע. ורואה כו' כאילו הן מים. ולא פי' דעולה לשפיכת שיריים. אבל ק"ל לאביי ולרשב"ל דס"ל מקום עולה מקום שיריים. וע"כ צ"ל כמש"כ התוס' שם ד"ה אבל. וא"כ אמאי פליג ר' יהושע שם:



בתוי"ט ד"ה ואם לא נמלך (בסופו). אבל לר"א ל"ק כו' דס"ל דא"ב. תמוה דהא אוקמינן ליה בכוס בכוסות וכמ"ש בעצמו לקמן בדבור הסמוך. וא"כ ודאי נתן גם מן הניתנין למטה למעלה וכבר נתכפר. הכי הל"ל דלדידיה ל"ק מטעם דנתנן לשם מים וכדאיתא בתוס' שם:





הגהות יעב"ץ

גמ' הניתנין למטה שנתערבו. נ"ב עיין לעיל דף כו ע"ב תד"ה ואי:


רש"י ד"ה ת"ק סבר וכו' וכן תמצית שכיח דרבה על דם הנפש כצ"ל:





גליון הש"ס - רבי עקיבא איגר

מתני' ויחזור ויתן למטה. עיין לעיל דף עו ע"ב תוד"ה ואי:





שערי תורת בבל

(עט רע"ב) חרסן של זב וזבה פעם ראשונה ושנייה טמא וכו'.—נראה ביאור זה, שאף אם רחץ את העביט במים שתי פעמים ואח"כ הטבילו - אין הטבילה עולה לו, מפני שעדיין בלועים בו מי רגלים טמאים, וסופו לפולטן; אבל אם רחץ אותו ג' פעמים במים ואח"כ הטבילו ה"ז טהור, שמי הרגלים הטמאים כבר יצאו ממנו ברחיצה שרחצו ג' פעמים. והרמב"ם (הל' מטמאי מו"מ פ"ב ה"ח) פירש דטמא וטהור מוסב אמים. ולפ"ז ביאורו כאן דפעם ראשונה ושנייה המים טמאים כמי רגלים עצמן של זב וזבה, שהם אב הטומאה, ומטמאים אדם וכלים מן התורה, ואפי' הטביל את העביט קודם שהשתמש בו במים, מפני שפלט בהם מי רגלים טמאים שהם בלועים בו פעם שלישית טהורים, שכבר פלט את הבלוע בו ברחיצה שרחצו בשתי הפעמים הראשונות. לפיכך אם טבל את העביט קודם שהשתמש בו פעם שלישית המים טהורים מכלום, ואם לאו המים טהורים מטומאת אב הטומאה, אבל טמאים הם טומאת ראשון לטומאה, שהרי נטמאו בעביט זה שהוא אב הטומאה. ואיני יודע טעמו של רש"י (וכן הר"ש בטהרות פ"ד מ"ו) שהוציא לשון הברייתא מפשוטה ופירש, שהעביט נשבר - דבר שחסר מן הספר.





צאן קדשים

רש״י ד״ה ופרכינן כו׳ ר׳ יהודה וש״מ כו' הד״א:


ד״ה ואם היה לח מסיטו טמא כו' במשא הס״ד וכצ״ל:


ד״ה ה"ג ר״י כו׳ פיה בתוספתא כו' הד״א:


בא״ד וטמא משום משקה פיה הס״ד וכצ״ל:


ד"ה ה״ג רב פפא כו׳ והכא כו׳ כצ״ל:


ד״ה רבי אליעזר כו' מתכוין תחתונים כו' מים ומפני כו׳ לעולות יתן כו׳ הד״א:


תוס׳ ד״ה שלישי טהור כו׳ גבי ~כסוי~ {צאן קדשים: כסי} פעם כו' כצ״ל:


ד"ה אף הרוטבו כו' ולחזור לכמות שהיה כו׳ כצ״ל:


בא״ד וי״ל הא קתני התם וכמה כו' כצ״ל:


בא״ד הילכך יבש טהור כו׳. פי׳ אם לא רוטבו במים:


בא"ד ומיהו נראה כו׳ כוונתם משום דלפ״ז נמצא ר״י פליג אסתם מתני׳ דהתם דקתני התם דאם אינן יכולין לחזור לכמות שהן ע״י שרייה מע״ל טהור מ״ה כתבו דר״י לא פליג איבש:


ד״ה במאי כו׳ וא״ת מאי קשיא ליה כו׳. ואין ליישב דמ"ה קשיא ליה במאי פליגי דאי אמרינן דפליגי ברואים וטעמא דר״א משום רואה א״כ ליפלוג נמי בסיפא דם תמימים בדם ב״מ לפ״ז השתא לר׳ זביד דמשני דפליגי בגוזרים וטעמא דר״א משום הפסד קדשים לא גזרינן נמי קשה ליפלוג נמי בסיפא דם תמימים בדם ב״מ בשלמא לר״פ מודה ר״א לחכמים בדם פסולים ולא פליגי אלא בדם התמצית מ״ה לא פליג נמי בסיפא אלא לרב זביד קשה אלא ע״כ צ״ל דר״א מודה בבעלי מומין דעבר בזריקתו משום לא תקריבו כל אשר מום בו לא תקריבו מ״ה לא פליג בסיפא וכ״כ טעם זה ר״ע הברטנורה בפירוש המשניות שלו:


בא״ד אית להו רואה אני וטעמייהו כו׳ כצ״ל:


בא״ד הוה ליה לר״א לפרושי בהדיא כו׳. פי׳ ולא הוה צריך אחר כך למיתני ר״א בסיפא ולאשמועינן דבניתנים למעלה ולמטה נמי ס״ל רואה דכ״ש הוא כדפריש לעיל וק"ל:


בא״ד דשרי לשם מים כו׳ כצ״ל:


בא״ד בעזרה לא גזרי הס״ד. ואח״כ ד״ה ה״ג דמ״ס כו׳:

חק נתן

תוס׳ אף הרוטבו וכו׳ וי״ל הא קתני התם וכו׳ והכא בדלא הדר מעת לעת הילכך יבש טהור ר״ל בין לרבנן בין לר״י ולא פליגי אלא אי שרה אותו במים עד שחזר לכמות שהיה דר״י ס״ל דכיון דחזר לכמות שהיה אע״פ ששהא הרבה בשרייה יותר מעת לעת טמא כיון דהשתא לח מיהא הוי ורבנן ס״ל כיון דלא הדר מעת לעת אף ע״ג דהשתא לח טהור דכבר נתבטל וק״ל:


בא"ד ומיהו נראה דר"י וכו׳ אלא אלח וכו׳ נראה להם כן משום דמשמע דר״י קאי אדסמיך ליה ואם היה לח וכו' ועוד דמשמע הא דקאמר אף הרוטבו במים ר״ל דשורה אותו כדי לטהרו דעליה קאי ואפילו טובא ודוק:


ד״ה במאי קמיפלגי וכו׳ לא שכיחי בעזרה לא גזרי הס״ד. ואח״כ ד״ה ה״ג דמר סבר גוזרין וכו׳ ומיהו לרב פפא וכו׳ והך גזירה ודאי לא שייכא לר״י וכו׳ מ״כ כ״י בגש״ק וז״ל ונ״ל דלר״י נמי איכא לפרש הכי דכיון דדם התמצית מצוי לרבות על דם הנפש איכא למיגזר אטו דם התמצית בעיניה דמיחלף ביה כיון שהוא מרובה אבל אם לא היה מצוי ליכא למיגזר כלל דהא לא מיחלף ביה ומהאי טעמא אפילו במיעוט איכא למיגזר דגזרינן במיעוט אטו רוב ורוב אטו בעיניה וכולה חדא גזירה היא ומאן דלית ליה דר׳ יהודה א״צ לגזור אטו רוב ריב״א עכ״מ והנה בסוף דבריו נפל טעות וצ״ל ומאן דלית ליה דר"י צריך לגזור אטו רוב ודוק:


בא״ד והך גזירה ודאי לא שייכא לר׳ יהודה משום דמאיסי בספר הב״ז הגיה משום שהוא מינו ובגליון גש״ק מצאתי הגה״ה כך והך גזירה ודאי לא שייכא לר׳ יהודה דאמר אין דם מבטל דם והס״ד ואח״כ ד״ה ומר סבר אין גוזרין דמכשר והא דלא פליג בסוף בנתערב בדם בעלי מומין בההיא {לוח הטעיות חק נתן: מודה} משום דמאיסי והס״ד והנה לפ״ז יש להקשות דלא פליג בדם בעלי מומין משום דמאיסי אם כן איך פליג בנתערב בדם פסולים ופרש"י כגון ברובע ונרבע והא הני מאיסי טפי מבעלי מומין כדמוכח לעיל מברייתא דקתני לא נחלקו ר״א וחכמים על רובע ונרבע שלא יקרבו על מה נחלקו על אברי עולה תמימה שנתערבה באברי בעלת מום שר"א אומר יקרבו וכו׳ וכן לקמן תניא אמר ר"י לא נחלקו וכו׳ ברובע ונרבע שלא יקרב על מה נחלקו על דם תמימה שנתערב בדם בעלת מום שר״א אומר יקרב וכו׳ אלמא מוכח דרובע ונרבע מאיסי טפי {לוח הטעיות חק נתן: מבע"מ וי"ל דהתוס' לא מפרשי הא דקתני פסולים דקאי על רובע ונרבע} אלא דהאי פסולים איירי כגון חוץ לזמנו וחוץ למקומו וכיוצא בהן אבל ברובע ונרבע מודה ר״א מכ״ש מבעלי מומין ודוק אבל אכתי קשה לרש״י דמפרש פסולים ברובע ונרבע נמי וי״ל דרש״י מפרש דטעמא דלא פליג ~ר״א בכ״מ~ {לוח הטעיות חק נתן: ר"י בבע"מ} משום דעבר בזריקתו משום לא תקריבו כמ״ש הרע״ב ולוקה ואף ע״ג דרובע ונרבע נמי עובר משום כי משחתם בהם מ״מ אינו לוקה כמ״ש הרמב״ם ז״ל בפ״ג מהלכות איסורי מזבח וזה לסברת תנא דמתני׳ ודוק:

ברכת הזבח

הגהות


גמרא חרסן של זב כו׳ (מיימוני פ״ב מהלכות מטמאי משכב ומושב):


פשתן שטוואתו נדה כו' (מיימוני שם פרק כ׳):


במאי קמיפלגי אמר רב זביד בגוזרין גזירה כו' ליערבינהו כו׳ כצ״ל:


דם תמימים כו׳ (מיימוני בפ״ב מהלכות פסולי המוקדשים):


הניתנין כו׳ (גם זה שם):


רש״י ד״ה חרסן של זב כו׳ בגמ׳ דנדה חרסן שבלעו כו׳ הד״א:


ד"ה שלישי כו׳ מים ג׳ פעמים כו׳ הד״א:


ד״ה אבל לא נתן כו׳ לא בטל הס״ד:


ד״ה ה״ג ר״י כו׳ טמא משום משקה כו׳ משקה פיה הד״א והס״ד:


ד״ה ת״ק סבר כו' הכשר ישפך לאמה כו׳ הד״א:


ד"ה דכו״ע גוזרין כו׳ דשכיחא היא לא פליג כו׳ של בהמה אינה מצוי להיות כו׳ כצ״ל:


ד״ה ות״ק כו׳ דגזירה בעלמא כו׳ כצ״ל:


ד״ה מתני׳ דם תמימים בדם כו׳ כצ״ל:


ד״ה נתערב כוס של כו׳ מומים בכוסות של כו' ואינו ניכר כצ״ל והס״ד והד״א:


ד״ה ר׳ אליעזר כו׳ ואינו מתכוון הס״ד:


ד״ה יתן למעלה כו׳ מתנות עולה הס״ד וכצ"ל:


ד״ה ישפך כו׳ העליונים הס״ד: ואח״כ ד"ה לא נמלך כו':


תוס׳ ד״ה שלישי כו׳ גבי כסי פעם כו׳ ולא כמו שפירש״י כו׳ כצ״ל:


ד״ה במאי קמפלגי כו׳ אית להו רואה אני טעמייהו משום גוזרים תדע כו׳ אלא במידי דהקרבה כגון כו׳ טעמייהו משום גוזרין אבל כו׳ לא שייכא לר׳ יהודא משום דמינו הוא כצ״ל והס״ד: ואח״כ ד״ה רב פפא כו׳ וגי׳ הספרים עיקר הס״ד: ואח״כ ד"ה אמר לו ר״א כו׳ שהשיבו לפי דבריו וכו׳ לשם מים הס״ד:

פנים מאירות

ד״ה אף הרוטבו במים וא"ת כו' ומטמאים יבשים ואין לומר דילמא באמת כי לא רוטבו נמי טמא והא דנקט ר"י רוטבו לאשמועינן אפילו אם רוטבו כמה פעמים מטמא ומהכא דייק המקשה דסבר ר"י אפילו טובא ולכך הקשו ועוד מאי טעמייהו דרבנן דאף לר"י ניחא אבל מאי טעמייהו דרבנן דסברי דיבש טהור ותירצו דהכא מיירי בדלא הדר מעת לעת וע"כ לח דקתני הכא מיירי בהדר מעת לעת וקרי ליה לח כיון שמטמא כמו לח ור"י קאי אלח ולאשמועינן דאינו יוצא מידי טומאה ע"י שריה וק"ל:


ד"ה במאי קמיפלגי כו' ורבנן אסרי דלית להו רואה אני ואסור לזרוק דם פסולין למזבח ואין לומר א"כ בדם בהמה למה מכשירין י"ל דדם חולין מותר לזרוק כמו שפירשו לעיל במתני׳:


בא"ד ועוד נראה דבחולין ובפסולין מודי כ"ע דשרי דשם מים כו׳ ובפסולין לא חייש לזרקן לשם מים עם הכשר כיון דיש בילה קשה לי דהא לתנא דמתני׳ דלית ליה לר"א רואין אפילו באברי בעלי מומין ולא מבעיא באברי פסולין רובע ונרבע ואיך נאמר דכ"ע מודי בפסולין דאית ליה רואין ואין לומר דהטעם הכא משום דיש בילה א"כ היה לר"א להתיר באיברין להקריב שנים שנים אף אם לא קרב אחד מהם ולבבי לא כן ידמה ותחילת הקושיא מה שהקשו אין כאן קושי׳ דאיך אפשר לומר דפליגי ברואין א"כ למה לא פליג ר"א בדם תמימים בדם בעלי מומים אלא ע"כ נראה ברור כל היכא דפסיל בטיל בחבירו שאם היה מים היה בו מראית דם בכשר א"כ הפסול בטל בכשר ולא שייך לומר רואין דכולה נעשה היתר דאין כאן איסור לא מן התורה ולא מדרבנן והיכא איצטריך למימר רואין היכא דאין הפסול בטל או מן התורה או מדרבנן כגון אברים באברים איצטרך לאשמועינן דאברי עולה באברי חטאת אית ליה לר"א רואין ובאברי בעלי מומים כיון דאינו בטל מדרבנן מטעם חתיכה ראויה להתכבד לית ליה רואין ופשיטא דלית ליה רואין באברי פסולין וכי היכי דאשמועינן באברים הכי אשמועינן בדם דבאמת היכא דנתערב בדם כשרים אף דלא בטל מדאורייתא או מדרבנן סבר ר"א דרואין לדם כאלו מים אבל היכא דנתערב בדם בעלי מומין לית ליה רואין וקל וחומר בדם פסולין ולפי פי׳ זה יתיישב לך כמה דקדוקים בגמרא דפריך בשלמא לרב פפא היינו דקתני כו׳ אלא לרב זביד קשיא יש להקשות דלרב פפא כיון דבדם בעלי מומים מודו כ"ע דגוזרין משום דשכיחי ליתני גבי בדם פסולין בהדדי אלא ע"כ דר״א לא פליג אלא בדם התמצית משום דלא שכיח ואיסור בטל בהיתר ולא שייך למימר הכא רואין אבל בדם הפסולין מודה ר״א דגוזרין אף היכא דלא שייך רואין כי הכא דדם הפסול נתבטל בדם הכשר מ״מ ישפוך לאמה משום גזירה ובדם בעלי מומים איצטרך לאשמועינן דלא נימא דאית לר״א רואין א״כ לא שייך למגזר דאף אם היה דם בעלי מומים מים לא היה מראה דם מ״מ אית ליה רואין קמ״ל דישפוך לאמה דלית ליה רואין אפילו בדם בעלי מומין ואי הוי תני דם בעלי מומין בבבא אחת עם דם פסולין הייתי אומר דר״א מכשיר קאי על כולן וטעמא דאית ליה רואין ולכך תני הכא בבא אחריתא לאשמועינן דלית ליה לר״א רואין ולא פליג התם אלא משום דסבר דם התמצית לא שכיח וכן לרב זביד דסבר דר״א פליג אתרווייהו משום דסבר דאין גוזרין גזירה במקדש ע"כ טעמא בדם בעלי מומים דיש בדמים לבטל דם הכשר ואשמועינן דלית ליה רואין והשתא שוה דם בעלי מומים לאברי בעלי מומים כנ״ל ברור ונכון בס"ד.

